**ŠKOLSKÝ PORIADOK**

 **2024/2025**

**CENTRUM VOĽNÉHO ČASU**

**Mladoboleslavská 3, 90201 Pezinok**

Školský poriadok vychádza zo Zákona o výchove a vzdelávaní č. 245/2008 Z.z., Vyhlášky č. 306/2009 o školskom klube detí, školskom stredisku záujmovej činnosti, centre voľného času, školskom hospodárstve a stredisku odbornej praxe a z Deklarácie práv dieťaťa a Listiny základných práv a slobôd vo vzťahu k účastníkom činnosti centra, vychovávateľom a ostatným zamestnancom Centra voľného času (ďalej CVČ).

CVČ zabezpečuje podľa Výchovného programu školského zariadenia výchovno-vzdelávaciu, záujmovú a rekreačnú činnosť detí, dospelých a iných osôb vo voľnom čase. CVČ usmerňuje rozvoj záujmov detí a ostatných zúčastnených osôb, utvára podmienky na rozvíjanie a zdokonaľovanie ich praktických zručností, podieľa sa formovaní návykov, užitočného využívania ich voľného času, zabezpečuje podľa potrieb súťaže detí.

CVČ môže poskytovať metodickú a odbornú pomoc v oblasti práce s deťmi v ich voľnom čase, školám a školským zariadeniam, občianskym združeniam vykonávajúcim činnosť zameranú na deti, ďalším právnickým alebo fyzickým osobám, ktoré o ňu požiadajú. CVČ je zriadené ako zariadenie s celoročnou prevádzkou a člení sa podľa záujmových oblastí a útvarov.

Člen CVČ sa prihlásením do záujmového útvaru (ďalej ZÚ) zaväzuje riadne dochádzať na záujmovú činnosť a uhradiť poplatok v zmysle Vnútorného predpisu na určenie príspevku na čiastočnú úhradu nákladov na činnosť CVČ. Je povinný riadiť sa pokynmi pedagogického pracovníka, externého pracovníka, dobrovoľníka školským poriadkom. V záujme naplnenia práva na kvalitne využitý voľný čas CVČ zabezpečí svoju prevádzku, aby čas strávený v Centre bol efektívne využitý z hľadiska neformálneho vzdelávania.

 **I. časť**

 **Všeobecné ustanovenia**

* výchovno-vzdelávací proces sa riadi platným rozvrhom hodín, ktorý je povinný rešpektovať každý člen záujmového útvaru a každý pedagogický pracovník
* priama výchovná činnosť začína 8:00 hodine a končí o 20:00 hodine počas pracovných dní. Počas víkendov podľa potreby
* člen ZÚ 5 minút pred konaním činnosti je povinný sa nachádzať v priestoroch, kde sa činnosť koná. Činnosť prebieha podľa rozvrhu hodín, jedna vyučovacia hodina v CVČ trvá 60 minút. Prestávky sa stanovujú individuálne podľa náročnosti činnosti vedúcim ZÚ
* dieťa používa prezuvky alebo návleky, používa obuv a oblečenie na činnosť krúžkov podľa požiadaviek BOZP a vedúceho ZÚ
* CVČ nenesie zodpovednosť za stratu vecí, ktoré nie sú potrebné k činnosti ZÚ. (mobil, bižutéria, strieborné a zlaté veci, hodinky, korčule, bicykle, kolobežky,.....)
* za bezpečnosť člena ZÚ počas vzdelávacej činnosti záujmového útvaru zodpovedá vedúci ZÚ. Počas činnosti vyplývajúcej z plánu činnosti zodpovedá za bezpečnosť pedagogický dozor. Zamestnanci CVČ nezodpovedajú za bezpečnosť dieťaťa mimo priamej činnosti CVČ (pred a po skončení)
* záujmová činnosť začína 15. septembra a končí 15. júna v príslušnom školskom roku.
* činnosť na jednorazových podujatiach sa realizuje podľa vopred schváleného organizačného zabezpečenia v stanovenom termíne, podľa plánu práce
* informácie o podujatiach sú zverejňované na propagačných plochách, webovej stránke, facebookovej stránke mestských informačných tabuliach
* činnosť počas školských prázdnin je realizovaná formou pobytových, prímestských detských táborov, ktoré sa konajú podľa vopred schválených plánov pri dodržaní stanovenej kapacity a Vyhlášky č. 526/2007Z.z. o požiadavkách na zotavovacie podujatia. Táborová činnosť počas prázdnin je od 7:30 do 16:30 hodiny
* výchovno-vzdelávací proces je vykonávaný v učebniach, telocvičniach, ihriskách, vo voľnej prírode
* pri výletoch, exkurziách a organizovaných vystúpeniach vykonáva pedagogický dozor do počtu 10 žiakov 1 pedagogický zamestnanec, ak je počet prekročený, je zabezpečená ďalšia účasť plnoletej osoby
* výlety a exkurzie sa realizujú výhradne s povolením riaditeľa CVČ
* záujmový útvar navštevuje len člen, ktorý má vopred zaplatený poplatok (platí sa naraz 1. polrok september-január a 2. polrok február – jún) podľa platného VZN schváleného Mestským zastupiteľstvom
* v prípade choroby alebo iného závažného dôvodu na neprítomnosť vedúceho ZÚ sú rodičia vopred informovaní o ďalšom fungovaní ZÚ.

 **II. časť**

**Práva a povinnosti ZÚ, návštevníka CVČ, zákonného zástupcu člena ZÚ**

1. **Práva členov ZÚ**
* ochranu zdravia a bezpečnosti pri činnosti v CVČ (na začiatku šk. roka je oboznámený vedúcim ZÚ zo zásadami BOZP)
* dodržanie psycho-hygienických zásad a pitného režimu
* poskytovanie kvalitnej záujmovej činnosti pri dodržiavaní pedagogických zásad a príslušných právnych noriem, na neformálne vzdelávanie zamerané na rozvoj osobnosti, talentu, rozumových a fyzických schopností s rešpektovaním individuality jednotlivca
* v duchu humanity a tolerancie vysloviť slušným spôsobom svoj názor a nebyť za svoj názor trestaný
* kladenie otázok vedúcemu ZÚ a odpovede k téme, ktorá sa preberá na záujmovej činnosti
* zapojiť sa do niektorej z foriem záujmovej činnosti, ktoré CVČ ponúka, po výbere má povinnosť ich navštevovať
* využívanie priestorov CVČ na mimoškolskú činnosť za prítomnosti pedagóga, dohodára, dobrovoľníka
* obrátiť sa na pracovníkov centra a jeho riaditeľky ak má pocit, že došlo k porušeniu práv
* predložiť svoje požiadavky a návrhy na zlepšenie záujmovej činnosti vedeniu centra
* byť informovaný o činnosti centra
* ochrana osobných údajov pred ich šírením a zneužívaním
* poskytnutie prvej pomoci – na ošetrenie ide buď v sprievode rodiča alebo pedagogického zamestnanca
* ochrana svojho súkromia a svojej rodiny, úcta k svojej osobe a na zabezpečenie ochrany proti fyzickému, psychickému a sexuálnemu násiliu
* ochrana pred všetkými formami zanedbávania a krutosti, pred všetkými formami diskriminácie, rasizmu, xenofóbie, antisemitizmu a ostatným prejavom intolerancie
* rodič má právo svoje námietky o správnosti fungovania ZÚ prezentovať a žiadať o stanovisko vedenie CVČ
1. **Povinnosti členov ZÚ**
* platiť členské poplatky v stanovených termínoch
* osvojovať si zásady vlastenectva, humanity, demokracie, rasovej znášanlivosti, tolerancie a správať sa podľa nich, predchádzať všetkým formám diskriminácie, xenofóbie, antisemitizmu a ostatných prejavov intolerancie, byť disciplinovaný a plniť pokyny pedagogických pracovníkov CVČ
* chrániť vlastné zdravie a zdravie iných, dbať na čistotu a poriadok, na slušné správanie a kultúru vyjadrovania
* vhodne a čisto oblečený a upravený
* šetriť zariadenie CVČ, chrániť ho pred poškodením, šetriť elektrickú energiu, vodu, hospodárne zaobchádzať s majetkom CVČ a pomôckami
* dodržiavať vyučovací čas, prestávky a plniť ďalšie pokyny pedagogického dozoru
* podieľať sa na ochrane a tvorbe životného prostredia v CVČ
* v prípade úrazu, alebo náhleho ohrozenia ihneď informovať zamestnanca CVČ alebo zákonného zástupcu
* zúčastňovať sa na činnosti záujmového útvaru podľa prihlásenia
* po skončení záujmovej činnosti zanechá člen svoje miesto patrične upravené (papiere, odpadky, prezuvky, pomôcky,...)
* rešpektovať pokyny zamestnancov CVČ, ktoré sú v súlade so všeobecne záväznými právnymi predpismi, vnútornými predpismi CVČ a dobrými mravmi
* škody na inventári a zariadení spôsobené úmyselne alebo z nedbanlivosti odstráni člen ZÚ, alebo zákonný zástupca, prípadne škodu uhradia v plnej výške. Ak sa nezistí vinník, škodu nahradí kolektív ZÚ
1. **Členom záujmových útvarov CVČ nie je dovolené**
* fajčiť v priestoroch CVČ, taktiež pri činnostiach organizovaných CVČ, mimo priestorov školského zariadenia v rámci parku
* prinášať do CVČ predmety ohrozujúce bezpečnosť a zdravie
* prinášať a používať alkohol, drogy a iné omamné a škodlivé látky
* prinášať predmety na propagačný materiál narúšajúci demokratickú a mravnú výchovu mládeže
* hrať hazardné hry v priestoroch CVČ
* manipulovať s prostriedkami ochrany budovy a majetkom CVČ a manipulovať s majetkov CVČ
* znečisťovať steny, ničiť zariadenia učební a sociálnych zariadení
* počas výchovno-vzdelávacej činnosti je zakázané svojvoľne opúšťať priestory CVČ bez súhlasu pedagogického zamestnanca, alebo vedúceho ZÚ
1. **Zákonný zástupca člena ZÚ má právo**
* žiadať, aby sa v rámci výchovy a vzdelávania v školskom zariadení poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania
* oboznámiť sa s výchovným programom školského zariadenia školským poriadkom
* byť informovaný o výchovno-vzdelávacích výsledkoch svojho dieťaťa
* vyjadrovať sa k Výchovnému programu CVČ prostredníctvom školskej rady
1. **Zákonný zástupca člena ZÚ je povinný**
* dodržiavať podmienky výchovno-vzdelávacieho procesu svojho dieťaťa určené školským poriadkom CVČ
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby
* informovať školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania
* nahradiť škodu, ktorú žiak úmyselne zavinil

ospravedlniť neprítomnosť maloletého dieťaťa, ktorá trvá viac ako dve neprítomnosti na ZÚ

 **III. časť**

 **Vznik a ukončenie členstva**

**Vznik členstva**

* členom ZÚ sa môže stať dieťa aj dospelí do 30 rokov, poprípade dospelý nad 30 rokov po odovzdaní riadne vyplnenej žiadosti o prijatia do konkrétneho ZÚ v termíne od 15. 9. príslušnom školskom roku

**Zánik členstva**

* riaditeľ CVČ môže ukončiť členstvo plnoletému žiakovi na jeho vlastnú žiadosť (odhláškou z členstva CVČ) alebo prípadne jeho zákonného zástupcu
* vylúčením člena pre závažné porušenie školského poriadku

 **IV. časť**

 **Opatrenia vo výchove**

**Opatreniami vo výchove členovi sú:**

* **Pochvala vedúcim ZÚ:**
* Za výborné výsledky
* Za vzornú dochádzku
* Za príkladné slušné správanie

Udeľuje sa slovne, spravidla na hodine záujmového útvaru

* **Pochvala riaditeľkou CVČ:**
* Za úspešnú reprezentáciu (na návrh vedúceho ZÚ)

Udeľuje sa písomne, spravidla na konci školského roku.

* **Vecná odmena od zriaďovateľa:**
* Za výborné výsledky a úspešnú reprezentáciu CVČ (návrh od vedúceho ZÚ a riaditeľa CVČ)

Udeľuje sa na konci kalendárneho roku

* **Napomenutie vedúcim ZÚ a podmienečné vylúčenie z činnosti:**
* Za závažné porušovanie školského poriadku (alkohol, omamné látky, drogy, šikanovanie,...)
* za čin, za ktorý bol žiak trest stíhaný a právoplatne odsúdený

Ukladá riaditeľ CVČ na návrh vedúceho ZÚ

**Všetky opatrenia vo výchove, ktoré budú udelené neplnoletým žiakom oznámi riaditeľ CVČ preukázateľným spôsobom ich zákonným zástupcom.**

 **V. časť**

 **Členské poplatky**

Výška poplatku je určená Všeobecne záväzným nariadením mesta Pezinok. Ukončením členstva nevzniká členovi nárok na vrátenie členského poplatku. Na základe žiadosti a potvrdenia o hmotnej núdzi žiadateľa, môže zriaďovateľ rozhodnúť o hmotnej núdzi žiadateľa, môže zriaďovateľ rozhodnúť o odpustení členského poplatku.

 **VI. časť**

 **Záverečné ustanovenia**

Tento školský poriadok platí pre všetkých návštevníkov CVČ od 1.9.2025

 ....................................................

 Marhavá Alena

 riaditeľ CVČ

 **CENTRUM VOĽNÉHO ČASU**

 Mladoboleslavská 3, 90201 Pezinok

 **Dodatok č. 1**

 **k školskému poriadku**

**ŠTANDARDY DODRŽIAVANIA ZÁKAZU SEGREGÁCIE VO VÝCHOVE A VZDELÁVANÍ**

Štandardy dodržiavania zákazu segregácie vo výchove a vzdelávaní Pri dodržiavaní zákazu segregácie vo výchove a vzdelávaní škola a školské zariadenie postupuje podľa Štandardov dodržiavania zákazu segregácie vo výchove a vzdelávaní (ďalej len „Štandardy“), ktoré vydáva MŠVVaM SR a ich znenie je súčasťou dodatku školského poriadku.

Štandardy sú **základné pravidlá, princípy a postupy predchádzania a eliminácie segregácie vo výchove a vzdelávaní. Ich uplatňovanie prispieva k dodržiavaniu princípov výchovy a vzdelávania podľa školského zákona v školách a školských zariadeniach.**

Vychádzajú z ustanovení Dohovoru o právach dieťaťa:

Článok 2 ods. 1: Zabezpečiť práva ustanovené týmto Dohovorom každému dieťaťu nachádzajúcemu sa pod ich jurisdikciou bez akejkoľvek diskriminácie podľa rasy, farby pleti, pohlavia, jazyka, náboženstva, politického alebo iného zmýšľania, národnostného, etnického alebo sociálneho pôvodu, majetku, telesnej alebo duševnej nespôsobilosti, rodu a iného postavenia dieťaťa alebo jeho rodičov alebo zákonných zástupcov.

Článok 2 ods. 2: Urobiť potrebné opatrenia na to, aby bolo dieťa chránené pred všetkými formami diskriminácie alebo trestania, ktoré vyplývajú z postavenia, činnosti, vyjadrených názorov alebo presvedčenia jeho rodičov, zákonných zástupcov alebo členov rodiny.

Článok 3 ods. 1: Záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi.

Článok 29 ods. 1: Výchova a vzdelávanie dieťaťa má smerovať k:

a) rozvoju osobnosti dieťaťa, jeho jedinečných daností a duševných a fyzických schopností v ich najvyššej možnej miere;

b) rozvíjaniu úcty k ľudským právam a základným slobodám a k zásadám zakotveným v Charte Organizácie Spojených národov;

c) rozvíjaniu úcty k rodičom, k vlastnej kultúrnej, jazykovej a hodnotovej identite a k hodnotám krajiny, v ktorej dieťa žije i k hodnotám krajiny svojho pôvodu a k iným kultúram

d) príprave dieťaťa na zodpovedný život v slobodnej spoločnosti v duchu porozumenia, mieru, znášanlivosti, rovnosti pohlaví a priateľstva medzi všetkými národmi, etnickými, národnostnými a náboženskými skupinami a osobami domorodého pôvodu;

e) rozvíjaniu úcty k prírodnému prostrediu.

Štandardy dodržiavania zákazu segregácie sú rozpracovaním a realizáciou praktickej časti Metodickej príručky desegregácie vo výchove a vzdelávaní.

Štandardy v prepojení na metodickú príručku napomáhajú naplneniu princípu *„zákazu všetkých foriem diskriminácie a obzvlášť segregácie.“*

Segregáciu vo výchove a vzdelávaní definuje školský zákon nasledovne: *„konanie alebo opomenutie konania, ktoré je v rozpore so zásadou rovnakého zaobchádzania podľa osobitného predpisu 2a) a v dôsledku ktorého dochádza alebo by mohlo dôjsť k priestorovému, organizačnému alebo sociálnemu vylúčeniu skupiny detí a žiakov alebo účastníkov výchovy a vzdelávania alebo k ich oddelenému*

*vzdelávaniu okrem vzdelávania poskytovaného v súlade s medzinárodnou zmluvou, ktorou je Slovenská republika viazaná2b) pri uplatňovaní práv národnostných menšín na výchovu a vzdelanie v jazyku príslušnej národnostnej menšiny a pri vytváraní podmienok na vzdelávanie detí so zdravotným znevýhodnením alebo nadaním a žiakov so zdravotným znevýhodnením alebo s nadaním so zohľadnením ich vôle a záujmov a vôle a záujmov ich zákonných zástupcov, ak je účasť na takom vzdelávaní voliteľná a zodpovedá úprave podmienok výchovy a vzdelávania podľa tohto zákona, osobitne pre výchovu a vzdelávanie na rovnakom stupni vzdelania.“*

Štandardy dodržiavania zákazu segregácie vo výchove a vzdelávaní sa týkajú všetkých oblastí, ktoré upravuje školský poriadok podľa školského zákona (Zákon č. 245/2008 Z. z., § 153 ods. 1):

* výkon práv a povinností žiakov a ich zákonných zástupcov v škole, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,
* prevádzka a vnútorný režim školy,
* podmienky na zaistenie bezpečnosti a ochrany zdravia detí a žiakov a ich ochrany pred sociálno- patologickými javmi, diskrimináciou alebo násilím,
* podmienky nakladania s majetkom, ktorý škola alebo školské zariadenie spravuje, ak tak rozhodne zriaďovateľ

Štandardy dodržiavania zákazu segregácie vo výchove a vzdelávaní definujeme ako Štandardy postojov a hodnôt a Štandardy vyplývajúce z definície segregácie vo výchove a vzdelávaní.

**Štandardy postojov a hodnôt**

Základným predpokladom pre úspešné zavedenie štandardov, ktoré zabezpečia proces prevencie, či odstraňovania segregácie vo výchove a vzdelávaní je zásadný posun v oblasti postojového a hodnotového nastavenia, kultivácie verejného diskurzu a medziľudských vzťahov všetkých aktérov vzdelávania, ktorí prichádzajú na pôde škôl do kontaktu so žiakmi a poslucháčmi.

Spoločnosť 21. storočia potrebuje občanov, ktorí majú také hodnoty, postoje, schopnosti, poznanie a kritické myslenie, aby mohli fungovať ako demokratickí a interkultúrne kompetentní občania. Postojové a hodnotové štandardy sú definované na základe kľúčových ukazovateľov (deskriptorov), ktoré boli vytvorené Radou Európy v dokumente Referenčný rámec kompetencií pre demokratickú kultúru. Deskriptory sú popisy a vysvetlenia týkajúce sa konkrétneho žiadúceho správania všetkých aktérov vo vzdelávaní:

* Zaobchádzať so všetkými ľuďmi bez rozdielu s rešpektom,
* Vyjadrovať úctu všetkým bez rozdielu a vnímať rozmanitosť ako príležitosť a prínos pre školu pri príprave a realizovaní aktivít výchovno-vzdelávacieho procesu.
* Vyjadrovať druhým ľuďom uznanie ako rovnocenným ľudským bytostiam.
* Rešpektovať ľudí rôzneho vierovyznania.
* Rešpektovať ľudí, ktorí majú odlišné politické názory.
* Prejavovať záujem spoznať presvedčenia, hodnoty, tradície a pohľady druhých ľudí na svet.
* Dávať priestor druhým ľuďom na vyjadrenie sa.
* Preukázať prebratie zodpovednosti za svoje skutky.
* Ospravedlniť sa, pokiaľ niekomu ublížim.
* Vyjadrovať vôľu a záujem spolupracovať a pracovať s druhými ľuďmi na presadzovaní spoločných záujmov.

**Štandardy vyplývajúce z definície segregácie vo výchove a vzdelávaní:**

Škola a školské zariadenie pri uplatňovaní Štandardov dodržiavania zákazu segregácie vypracuje Plán uplatňovania Štandardov dodržiavania zákazu segregácie vo výchove a vzdelávaní a využíva Metodickú príručku desegregácie vo výchove a vzdelávaní vydanú Ministerstvom školstva, vedy, výskumu a športu SR.

1. Štandardy priestorovej desegregácie:
* Do všetkých priestorov školy alebo školského zariadenia, určených pre žiakov alebo poslucháčov, je umožnený rovný (nediskriminačný) prístup všetkým žiakom a poslucháčom. Škola alebo školské zariadenie nemá priestory a budovy vyhradené pre jednotlivé skupiny žiakov vytvorené za účelom ich vylučovania alebo neprípustného oddeľovania na základe ktoréhokoľvek chráneného dôvodu uvedeného v antidiskriminačnom zákone
* Škola alebo školské zariadenie v rámci výchovno-vzdelávacieho procesu využíva priestory, ktoré spĺňajú normy stanovené regionálnymi úradmi verejného zdravotníctva, pričom výchovnovzdelávací proces žiadnej zo skupín neprebieha v priestoroch, ktorých kvalita je výrazne rozdielna oproti iným priestorom.
* Ak má škola alebo školské zariadenie v jednotlivých vekových kohortách zastúpenie žiakov rôzneho etnického, národného alebo sociálneho pôvodu, farby pleti alebo iného chráneného dôvodu podľa antidiskriminačného zákona, má vytvorené triedy, v ktorých je vyvážené zastúpenie žiakov alebo poslucháčov týchto skupín.

 b) Štandardy organizačnej desegregácie:

* Škola alebo školské zariadenie má nastavenú organizáciu školského vyučovania a denný program tak, aby nedochádzalo k vylučovaniu a neprípustnému oddeľovaniu niektorej skupiny žiakov.
* Všetky skupiny žiakov školy a školského zariadenia majú stanovené rovnaké vzdelávacie štandardy, na základe ktorých pedagogickí zamestnanci, odborní zamestnanci a ďalší zamestnanci vytvárajú učebné osnovy školského vzdelávacieho programu. Úpravy je možné realizovať len u žiakov, ktorým to určuje individuálny vzdelávací program, individuálny učebný plán alebo poskytnuté podporné opatrenia.
* Všetky skupiny žiakov a poslucháčov majú umožnený rovný prístup k materiálno-technickému vybaveniu, učebným materiálom a iným vzdelávacím pomôckam výchovno-vzdelávacieho procesu prislúchajúcemu danému ročníku alebo stupňu vzdelávania.
* Škola alebo školské zariadenie je povinné využiť všetky dostupné prostriedky, nástroje a metódy, aby umožnila prístup ku vzdelávaniu v maximálnej miere všetkým skupinám žiakov aj v prípade krízových udalostí v škole. Po ukončení krízovej udalosti je škola povinná realizovať príslušné podporné opatrenia na kompenzáciu prípadných výpadkov vo výchove a vzdelávaní, ktoré nemohli byť v maximálnej miere riešené počas krízovej situácie
1. Štandardy sociálnej desegregácie
* Škola alebo školské zariadenie využíva potrebné a dostupné inkluzívne podporné opatrenia na podporu sociálneho začlenenia žiakov a poslucháčov a vytváranie pozitívnej podporujúcej sociálnej klímy v škole a školskom zariadení, ktorá prispieva k destigmatizácii a odstraňovaniu stereotypov a predsudkov.
* Škola alebo školské zariadenie organizuje a podporuje programy neformálneho vzdelávania a mimoškolské aktivity smerujúce k vytvoreniu priaznivej sociálnej klímy a interkultúrneho porozumenia v rámci školy alebo školského zariadenia, medzi žiakmi ako aj rodičmi.
* Škola alebo školské zariadenie prijíma, vzdeláva a vychováva všetky skupiny žiakov a poslucháčov podľa platných právnych predpisov bez vylučovania a neprípustného oddeľovania na základe akéhokoľvek chráneného dôvodu uvedeného v antidiskriminačnom zákone.
* V škole alebo školskom zariadení neexistujú procesy, postupy a usporiadania (ani na úrovni tried), ktoré vylučujú alebo neprípustne oddeľujú skupiny žiakov alebo poslucháčov na základe akéhokoľvek chráneného dôvodu uvedeného v antidiskriminačnom zákone.
* Škola alebo školské zariadenie umožňuje všetkým skupinám žiakov a poslucháčov, aby sa pre napĺňanie a rozvoj svojho potenciálu zapájali do aktivít a súťaží, ktoré sama organizuje, alebo sú škole a školskému zariadeniu sprostredkované, a aktívne ich k tomu motivuje a podporuje.
* Škola alebo školské zariadenie pri hodnotení žiakov alebo poslucháčov nekoná diskriminačne len na základe ich príslušnosti k niektorej sociálnej alebo etnickej skupine alebo iného chráneného dôvodu podľa antidiskriminačného zákona.

**Záverečné ustanovenie**

Tento dodatok je platný v plnom rozsahu od 1.apríla 2025.

V Pezinku 25.2.2025

 ....................................

 Marhavá Alena

 riaditeľ CVČ